b'\n_START_ARTICLE_\nAtla\xc5\xa1ka cedra\n_START_SECTION_\nOpis\n_START_PARAGRAPH_\nAtla\xc5\xa1ka cedra je drevo, ki zraste do 50 metrov visoko, deblo pa lahko dose\xc5\xbee premer do 1,5 metra in je pokrito s sprva gladko sivkasto skorjo, kasneje pa razpoka ter razvije luskasto lubje. Vrh kro\xc5\xa1nje je pokon\xc4\x8den, veje pa so dokaj mo\xc4\x8dne in goste. Iglice so kratke, trde, ostre, splo\xc5\xa1\xc4\x8dene ter upognjene. Morsko zelene iglice so zdru\xc5\xbeene v \xc5\xa1ope, ki poganjajo na posebnih nastavkih._NEWLINE_Stor\xc5\xbei so \xc4\x8dokati, pokon\xc4\x8dni in na konici ugreznjeni. Sprva so rumenkasto zeleni, nato pa postanejo vijoli\xc4\x8dne barve, v njih pa je seme, ki ima do 2,5 cm dolga krilca za jadranje po zraku.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nAtla\xc5\xa1ka cedra je samonikla v gorskih obmo\xc4\x8djih Severne Afrike, predvsem v Al\xc5\xbeiriji in Maroku, po gorovju Atlas pa je dobila tudi slovensko ime. Iz Severne Afrike so to drevo prinesli v Evropo leta 1827, danes pa jo najdemo v krajih z zmernim in vla\xc5\xbenim podnebjem._NEWLINE_Atla\xc5\xa1ka cedra se razmno\xc5\xbeuje s semeni, ki pa morajo biti popolnoma zrela in suha, da vzkalijo. V domovini najbolje uspeva na apnen\xc4\x8dastih tleh, v Evropi pa tudi na pe\xc5\xa1\xc4\x8denih._NEWLINE_Les atla\xc5\xa1ke cedre je trpe\xc5\xbeen in se ga da dobro obdelovati, \xc5\xa1e posebej pa je priljubljen, ker s svojim mo\xc4\x8dnim vonjem odganja \xc5\xbeu\xc5\xbeelke.'